Την Τρίτη 23 Σεπτεμβρίου 2025, το ΚΕΘΙ, ως εταίρος του ευρωπαϊκού έργου «FAIR PAY - Pioneering equal and transparent pay initiatives» το οποίο συντονίζεται από τη Γενική Γραμματεία Ισότητας και Ανθρωπίνων Δικαιωμάτων, συμμετείχε μαζί με εκπροσώπους του εταιρικού σχήματος (ΓΓΙΑΔ, ΣΕΓΕ, WHEN) σε επίσκεψη μελέτης (study visit) στα γραφεία του Υπουργείου Εργασίας, Αλληλεγγύης & Κοινωνικής Ασφάλισης της Πορτογαλίας, στη Λισσαβόνα.

Σκοπός της επίσκεψης ήταν η ενημέρωση σχετικά με τις πολιτικές και τους μηχανισμούς που έχει αναπτύξει η Πορτογαλία για την αντιμετώπιση των έμφυλων μισθολογικών ανισοτήτων και την προώθηση της μισθολογικής διαφάνειας, καθώς και η ανταλλαγή γνώσεων και εμπειριών, με απώτερο στόχο την καλύτερη κατανόηση και την όσο το δυνατό πιο αποτελεσματική μεταφορά σχετικών καλών πρακτικών στο ελληνικό πλαίσιο. Η Πορτογαλία - χώρα με κοινά χαρακτηριστικά με την Ελλάδα - διαθέτει ένα ισχυρό νομικό πλαίσιο το οποίο περιλαμβάνει, μεταξύ άλλων, προβλέψεις για την προώθηση της ίσης αμοιβής για ίση εργασία ή εργασία ίσης αξίας, καθώς και αναπτυγμένους μηχανισμούς εποπτείας. Επιπλέον, συλλέγονται κεντρικά - και με συστηματικό τρόπο - μισθολογικά στοιχεία, ενώ η συνεργασία μεταξύ Πολιτείας και κοινωνικών εταίρων είναι διαρκής κι επιτυχημένη, όπως φάνηκε και κατά την αντιμετώπιση της χρηματοπιστωτικής και, κατόπιν, της πανδημικής κρίσης.

Η ελληνική αντιπροσωπεία του έργου που συμμετείχε στη συνάντηση αποτελούταν από την συντονίστρια του έργου «FAIRPAY» κ. Σοφία Νικολάου από τη ΓΓΙΑΔ, την κ. Ασημίνα Γιολδάση προϊσταμένη της Δ/νσης Διοικητικής & Οικονομικής Υποστήριξης του ΚΕΘΙ και οικονομικά υπεύθυνη για το έργο, την κ. Βίκυ Γκερμότση, Υπεύθυνη έργου για το ΚΕΘΙ, την Δρ. Χρύσα Κασίμη, ερευνήτρια του έργου για το ΚΕΘΙ, την κ. Νάσια Ιωαννίδου, Διευθύντρια του ΣΕΓΕ και την κ. Άννα Παπανικολάου, Δικηγόρο στον οργανισμό WHEN. Κατά τη διάρκεια της συνάντησης, η συντονίστρια του έργου κ. Νικολάου, παρουσίασε το έργο, ενώ η ερευνήτρια Δρ. Κασίμη, αφού αναφέρθηκε στα κύρια ευρήματα της χαρτογράφησης καλών, έθεσε τα ερωτήματα και τα θέματα ενδιαφέροντος όσον αφορά στην περίπτωση της Πορτογαλίας. Από την πλευρά της χώρας υποδοχής, η κ. Margarida Severino, Διευθύντρια Τμήματος Διεθνών Σχέσεων από την Μονάδα Στρατηγικού Σχεδιασμού (GEP) του Υπουργείου Εργασίας, Αλληλεγγύης & Κοινωνικής Ασφάλισης καλωσόρισε την ελληνική αντιπροσωπεία και η κ. Antonieta Ministro, Διευθύντρια Τμήματος Στρατηγικού σχεδιασμού & Μελετών Προοπτικής στη GEP, παρουσίασε το Βαρόμετρο Μισθολογικών Διαφορών μεταξύ γυναικών και ανδρών και τα ευρήματά του. Τέλος, η Πρόεδρος της Επιτροπής Ισότητας στην Εργασία και την Απασχόληση (CITE) κ. Carla Tavares, παρουσίασε το νομοθετικό πλαίσιο για την ισότητα στις αμοιβές στην Πορτογαλία, ενώ η Επιθεωρήτρια Εργασίας (ACT) κ. Susana Luz, αναφέρθηκε στον εποπτικό ρόλο της Πορτογαλικής Επιθεώρησης Εργασίας και στην παρεχόμενη στήριξη προς τους/τις εργοδότες/-ριες για την εφαρμογή σχεδίου δράσης με σκοπό την ορθή αξιολόγηση των θέσεων εργασίας.

Η συνάντηση διεξήχθη σε εξαιρετικά συνεργατικό και γόνιμο κλίμα και ολοκληρώθηκε με δέσμευση της πορτογαλικής αντιπροσωπείας για την αποστολή πρόσθετου τεκμηριωτικού υλικού.